Bileog Achoimre Feidhmiúcháin

Measúnú tionchair ar Thogra le haghaidh Rialachán lena leasaítear Rialachán 2015/760 maidir le Cistí Infheistíochta Fadtéarmaí Eorpacha

A. An gá atá le beart

Cén fáth? Cén fhadhb a bhfuiltear ag díriú uirthi?

Is é glacadh íseal ELTIFanna an fhadhb atá roimh chreat rialála ELTIF. Tá tionscal ELTIF sách beag agus níl sé comhchruinnithe ach i gceithre Bhallstát. Tá acmhainneacht nár saothraíodh ann chun bealach breise a bhunú chun caipiteal a shlógadh le haghaidh tionscadail fhadtéarmacha a mhaoiniú. Déanann sé sin dochar d’úinéirí tionscadail, do ghnólachtaí agus do FBManna, d’infheisteoirí agus do bhainisteoirí ELTIFanna agus cuireann sé isteach ar shaothrú chuspóirí Aontas na Margaí Caipitil maidir le foinsí níos éagsúlaithe de mhaoiniú fadtéarmach a bhunú san Eoraip.

Cad leis a bhfuiltear ag súil ón tionscnamh seo?

Is é is príomhchuspóir don tionscnamh seo cabhrú le margadh ELTIF scála leordhóthanach a bhaint amach chun na sochair atá beartaithe sa togra bunaidh a sholáthar do gheilleagar an Aontais agus do na hinfheisteoirí Eorpacha.

Cad é an breisluach atá le beart a dhéanamh ar leibhéal an Aontais?

Ní féidir leis na Ballstáit astu féin cuspóirí Rialachán ELTIF a bhaint amach go leordhóthanach. De thoradh scála agus éifeachtaí na gcuspóirí, is fearr is féidir iad a bhaint amach ar leibhéal an Aontais. I gcomhréir le prionsabail na coimhdeachta agus na comhréireachta, ní théann Rialachán ELTIF thar a bhfuil riachtanach chun na cuspóirí sin a bhaint amach.

B. Réitigh

Cad iad na roghanna beartais reachtacha agus neamhreachtacha a breithníodh? An bhfuil rogha thosaíochta ann nó nach bhfuil?

I gcreat rialála ELTIF leagtar amach rialacha mionsonraithe cistí maidir le sócmhainní agus infheistíochtaí incháilithe, éagsúlú agus comhdhéanamh punainne, teorainneacha giarála agus margaíocht. Leis an tionscnamh seo, féachtar ar na roghanna tosaíochta agus sainaithnítear iad sna réimsí seo a leanas: rialacha cistí níos éadroime a ghlacadh le haghaidh ELTIFanna nach margaítear ach le hinfheisteoirí gairmiúla; srianta ar infheisteoirí a bhaint ó thaobh rochtain ar ELTIFanna; sásra roghnach um ionú leachtachta a bhunú; agus spriocdhíriú a dhéanamh ar rialacha cistí atá róshriantach agus a chuireann teorainn dhíréireach leis an domhan infheistíochta, na struchtúir cistí agus na straitéisí infheistíochta a bhíonn ar fáil.

Cé hiad na páirtithe leasmhara éagsúla agus cé na bearta is rogha leo?

Déanann páirtithe leasmhara cáineadh ar na rialacha cistí ELTIF róshriantacha agus tacaíonn siad le raon feidhme níos leithne i gcomhair sócmhainní agus infheistíochtaí incháilithe, na rialacha a mhaolú i dtaobh struchtúrú cistí agus i dtaobh dul i mbun straitéisí infheistíochta níos éagsúlaithe. Molann rannpháirtithe sa mhargadh freisin go laghdófaí na bacainní iontrála le haghaidh infheisteoirí miondíola fad agus go leagfar amach coimircí leordhóthanacha chun infheisteoirí a chosaint.

C. Tionchar na rogha tosaíochta

Cad iad buntáistí na rogha tosaíochta?

Deartar an togra chun ELTIFanna a dhéanamh níos tarraingtí do bhainisteoirí agus infheisteoirí. Beidh bainisteoirí in ann struchtúir ELTIF a chur in oiriúint do na straitéisí infheistíochta a chomhlíonann riachtanais infheisteoirí agus a bhaineann costéifeachtúlachtaí amach. Beidh infheisteoirí in ann a gcuid riachtanas fadtéarmach coigiltis agus infheistíochta a chomhlíonadh. Mar thoradh ar an líon méadaithe infheisteoirí, d’fhéadfadh cistí uas-scálú méide a dhéanamh agus barainneachtaí scála a bhaint amach. Má bhaintear nósanna imeachta dúblacha agus rialacha cistí dolúbtha, laghdófar na costais a bhíonn ar bhainisteoirí ELTIF. De thoradh na n-athruithe atá beartaithe, beidh ELTIFanna i riocht níos fearr chun na cuspóirí bunaidh maidir le foinse nua maoinithe fadtéarmaigh san Eoraip a bhaint amach.

Cad iad costais na rogha tosaíochta?

Níltear ag súil le haon tionchar ná costas suntasach, diúltach, eacnamaíoch, sóisialta ná comhshaoil. Maidir le costais fhéideartha ar infheisteoirí, ar ELTIFanna agus ar a gcuid bainisteoirí agus ar NCAnna, ba cheart go mbeidh siad diomaibhseach.

Cén difear a dhéanfar do ghnólachtaí, do FBManna agus do mhicrifhiontair?

Meastar go mbeidh tionchair dhearfacha indíreacha ag an athbhreithniú ar an maoiniú a dhéantar ar FBManna agus fiontair, ar bhonneagar sóisialta agus iompair, agus ar tionscadail fhadtéarmacha a rannchuidíonn le cuspóirí comhshaoil nó sóisialta amhail fuinneamh glan.

An imreofar tionchar suntasach ar bhuiséid náisiúnta agus ar údaráis riaracháin náisiúnta?

Níltear ag súil le haon tionchar suntasach.

An mbeidh aon tionchar suntasach eile i gceist?

I gcás ina méadófaí líon agus méid ELTIFanna, d’fhéadfaí caipiteal a dhíriú freisin i dtreo tionscadail fhadtéarmacha a dhíríonn ar spriocanna comhshaoil nó sóisialta, amhail fuinneamh glan, bonneagar nó saoráidí tithíochta.

D. Iarobair

Cathain a dhéanfar athbhreithniú ar an mbeartas?